Author: --
Last saved by: spano
Company: MH

Predkladacia správa

medzinárodný ústav chladiarenskej techniky - IIR – INTERNATIONAL INSTITUTE OF REFRIGERATION (ďalej IIR) so sídlom v Paríži, vznikol v roku 1920 (jedným zo zakladajúcich členov bola 1. ČSR).  Členmi IIR je  v súčasnosti 62  krajín. Najvyšším orgánom IIR je generálna konferencia, ktorá sa schádza raz za 4 roky. Zúčastňujú sa na nej delegáti všetkých členských štátov. Určuje hlavné smery činnosti ústavu, vypracúva zásady medzinárodnej spolupráce v chladiarenstve. Volí výkonný výbor (každý členský štát má v ňom 1 delegáta), ktorý zasadá raz za rok.
 
IIR je organizačný a vedecko-výskumný ústav, ktorého hlavným cieľom je rozvoj medzinárodnej spolupráce v teoretickom a praktickom výskume problémov chladiarenstva; okrem toho vyvíja aj vlastnú výskumnú činnosť, ktorá je sústredená v 10 vedecko-technických komisiách, vzdelávaciu a legislatívnu činnosť a to aj v spolupráci s OSN a príslušnými vedeckými a odbornými svetovými inštitúciami. Jeho názov celkom nezodpovedá náplni tejto organizácie, ktorá je rozšírená o tepelné čerpadlá, prepravu potravín a plynov.

Slovenská republika sa stala členom IIR rozhodnutím Výkonného výboru IIR zo dňa 17. mája 1993. V čase ustanovenia Ministerstva hospodárstva SR do pozície odborného gestora, ktoré vykonalo Ministerstvo zahraničných vecí SR (február 1993), bola táto nominácia argumentovaná hlavne aktivitami a prínosmi orientovanými do oblasti priemyslu a priemyselných aplikácií, ako aj členstvom subjektov v Slovenskom výbore IIR (SV IIR)  (CALEX, a.s., Zlaté Moravce; Vzduchotechnika, a.s., Nové Mesto nad Váhom a ďalšie).

Medzičasom sa situácia výrazne zmenila. Po zániku resp. transformácii uvedených subjektov sú  aktivity a prínosy v súčasnosti prevažne orientované do vzdelávacej  činnosti, resp. do pedagogického a výskumného procesu na technických univerzitách (technika nízkych teplôt - Prírodovedecká fakulta UPJŠ, Košice; chladiace systémy a tepelné čerpadlá v energeticky a ekologicky efektívnych  aplikáciách, STU Bratislava, SjF, Katedra tepelnej techniky).

SV IIR dosahuje aj v súčasnosti  dobré výsledky, čoho dôkazom je aj udelenie “Ceny H.Carriera” na generálnej konferencii IIR v auguste 2003 vo Washingtone – čo je prestížna cena pre mladých výskumných pracovníkov - Ing. Igorovi Krajčimu, PhD, doktorandovi na Katedre tepelnej techniky SjF STU. Slovenský výbor IIR v spolupráci so Slovenským zväzom chladiacej a klimatizačnej techniky (SZCHKT) a Strojníckou fakultou STU, Bratislava organizuje od roku 1996 medzinárodnú konferenciu “Kompresory”. Na základe pozitívnych výsledkov a ohlasov domácej a zahraničnej odbornej verejnosti, dosiahnutej výbornej vedeckej úrovne a príkladnej organizácii podujatia menežérska komisia IIR v Paríži rozhodla o zaradení tejto konferencie od roku 2004 medzi akcie zaradené na najvyšší stupeň  záujmu IIR – “ akcie IIR”.

Vzhľadom na skutočnosť, že ťažisko slovenských aktivít v organizácii IIR je v oblasti vedy a výskumu navrhujeme presun odborného gestorstva  účasti SR v tejto organizácii z Ministerstva hospodárstva SR na Ministerstvo školstva SR.

Od začiatku členstva SR v IIR vo  funkcii  delegáta Slovenskej republiky  a predsedu Slovenského výboru IIR pôsobil Doc. Ing. Ľudomil Pastor, PhD. Počas svojho funkčného obdobia si Doc. Ing. Ľudomil Pastor, PhD, plnil svedomite a na vysokej odbornej úrovni svoje povinnosti delegáta v orgánoch IIR, ako aj funkciu predsedu Slovenského výboru pre spoluprácu s IIR. Má významný podiel na dosiahnutých výsledkoch najmä vo vzdelávacej a výskumnej činnosti. 

V súvislosti so svojím odchodom do dôchodku požiadal  Doc. Ing. Ľudomil Pastor, PhD o uvoľnenie z funkcie delegáta Slovenskej republiky v  IIR a predsedu Slovenského výboru IIR.  Na 38. zasadnutí Slovenského výboru IIR, dňa 5. decembra 2002, po písomnom vyjadrení kandidátov na tieto pozície bolo hlasovanie, ktoré jednomyseľne navrhlo Prof. Ing. Václava Havelského, PhD na obe tieto pozície. S kandidatúrou menovaný súhlasil. Je zvykom, aby delegát príslušnej členskej krajiny IIR (schvaľuje na svojom rokovaní vláda) a predseda jej národného výboru pre spoluprácu s IIR (volí národný výbor krajiny)  bola jedna a tá istá osoba. V prílohe je životopis navrhnutého delegáta.

         Materiál  vzhľadom na svoj charakter nebol predmetom medzirezortného pripomienkového konania.